Այդ նույն խորհրդակցության ժամանակ և դրանից առաջ էլ ՀՀԿ-ն խմբակցության ղեկավար Վահրամ Բաղդասարյանի միջոցով ասաց, որ եթե ԱԺ երեք խմբակցությունները համաձայնության գան Նիկոլ Փաշինյանին առաջադրելու և աջակցելու վերաբերյալ, ապա ՀՀԿ-ն չի խոչընդոտի նրանց։ Այդ պահի դրությամբ տպավորություն էր ձևավորվել, որ, այնուամենայնիվ, կան ստվերային բանակցություններ, ինչի արդյունքում կողմերը ինչ-ինչ կոնսենսուսի եկել են, ու ենթադրելի էր, որ այդ կոնսենսուսը համաձայնության կառավարության ձևավորման սկզբունքների շուրջ էր։ Առավել ևս երբ հիշում ենք, որ համաձայնության կառավարություն եզրույթը ժամանակին դուրս է եկել հենց Սերժ Սարգսյանից։ Ընդ որում՝ խոսքն ընդամենը ժամանակավոր կառավարության մասին էր. ինչ-որ մի փուլում արտահերթ ընտրություններ պետք է տեղի ունենային։ Մինչև մայիսի 1-ի մեկնաբանությունները դիտարկելիս կարելի էր ենթադրել, որ արտահերթ ընտրությունների վերաբերյալ նույնպես կար որոշակի կոնսենսուս կողմերի միջև։ Նիկոլ Փաշինյանը չէր բացառում, որ արտահերթ խորհրդարանական ընտրությունները կարող են տեղի ունենալ մեկ տարի անց։